اللیدوققوزونجو درس
عوضلیکلر (ضمیرلر) (1)
بیر متنده ایشلهنن بیر ایسیم ایکینجی دفعه ایشلهننده، ایسیمین عوضینه "من، سن، او، بیز، سیز، اونلار" سؤزلریندن بیرینى ایشلهدَرلر. بئله سؤزلره عوضلیک و یا ضمیر دئیرلر. وظیفهلرینه گؤره عوضلیکلر نئچه یئره بؤلۆنۆر:
1. شخص عوضلیکلرى
2. ایشاره عوضلیکلرى
3. سوال عوضلیکلرى
4. غیرمۆعین عوضلیکلرى
5. تعیین عوضلیکلرى
1. شخص عوضلیکلری:
بو عوضلیکلر بیرینجی، ایکینجی، اۆچۆنجۆ (تک، جمع) شخصلری بیلدیرر. بو عوضلیکلر مضمون و معنالارینا گؤره اۆچ جۆردۆر و هامیسى ایسیم کیمى "کیم؟" و یا "نه؟" سوالینا جاواب وئرر:
الف) اساس شخص عوضلیکلرى: بو عوضلیکلر بیرینجى، ایکینجى و اۆچۆنجۆ شخصین تک و جمعینی بیلدیریر. بو عوضلیکلر بونلاردیر: من (بیرینجی شخص تک)، بیز ( بیرینجی شخص جمع)، سن ( ایکینجی شخص تک)، سیز ( ایکینجی شخص جمع)، او (اۆچۆنجۆ شخص تک)، اونلار-اولار (اۆچۆنجۆ شخص جمع)
بو ضمیرلر ایسیم کیمی حاللانار. بو حاللانمانی آشاغیدا گؤرمک اولار:
آدلیق حال: من، سن، او، بیز، سیز، اونلار.
یییهلیک حال: منیم، سنین، اونون، بیزیم، سیزین، اونلارین.
یؤنلۆک حال: منه، سنه، اونا، بیزه، سیزه، اونلارا.
یئرلیک حال: منده، سنده، اوندا، بیزده، سیزده، اونلاردا.
چیخیشلیق حال: مندن، سندن، اوندان، بیزدن، سیزدن، اونلاردان.
بو عوضلیکلرین بیرینجى و ایکینجى شخص جمعلرى (بیزیمدن باشقا) جمع علامتى ده آلا بیلر: بیزلرده، بیزلردن، سیزلره، سیزلردن، ...
azb_Arab azb_Arab azb_Arab urd_Arab azb_Arab urd_Arab prs_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab